สังคมข่าวหุ้น
*พักฐานรอไปต่อ
14 มิ.ย. 2564

*พักฐานรอไปต่อ
*ตลาดหุ้นไทยพักฐานชั่วคราว นักลงทุนฉวยจังหวะทำกำไรหลังแผนฉีดวัคซีนสะดุด ไม่มาตามนัด หลายหน่วยงานเลื่อนฉีดออกไป กูรูมองเป็นผลกระทบระยะสั้นเท่านั้น โอกาสไปต่อมีสูง ปลายสัปดาห์นี้ FTSE เพิ่มน้ำหนักหุ้นไทย แนวรับ 1,625  แนวต้าน 1,645 จุด
*บอร์ดบินไทยโบกมือลา นำโดยชัยพฤกษ์ ประธานกรรมการ, จักรกฤศฏิ์ รองประธาน และบุญทักษ์ หากวันนี้แผนฟื้นฟูกิจการผ่าน ส่งภารกิจต่อให้ 5 อรหันต์เข้ามาบริหารแผนช่วงหัวเลี้ยวหัวต่อ ฝ่าวิกฤตโควิด งานนี้วัดใจเจ้าหนี้เติมเงินอีก 5 หมื่นล้านให้บินไทยไปต่อ
*พิเชษฐ์ วิริยะจิตรา ประธานเจ้าหน้าที่บริหาร บมจ.เอเชี่ยน ไฟย์โตซูติคอลส์ (APCO) แจ้งข่าวดี พันธมิตรจากประเทศจีนเตรียมเจรจาเพื่อเข้าซื้อหุ้นของ APCO ภายในระยะเวลา 3-6 เดือน ภายใต้เงื่อนไขหากยอดขายผลิตภัณฑ์ของบริษัทที่ส่งไปจำหน่ายในประเทศจีนเพิ่มขึ้นทะลุ 1 ตัน/เดือน
*วรวรรณ ไชยกำเนิด ประธานเจ้าหน้าที่บริหาร บมจ.โรจูคิส อินเตอร์เนชั่นแนล (KISS) เตรียมดันยอดขายผลิตภัณฑ์ความงามและสุขภาพ รับเศรษฐกิจในครึ่งปีหลังฟื้นตัว และกำลังซื้อผู้บริโภคกลับมาคึกคัก ล่าสุดร่วมทุนกับบริษัท โอ ช้อปปิ้ง จำกัด ซึ่งเป็นบริษัทย่อยของ GRAMMY จัดตั้งบริษัท โอทู คิส จำกัด (O2 KISS) GRAMMY ลุยธุรกิจ Media Commerce
*ชูวิทย์ จึงธนสมบูรณ์ ประธานเจ้าหน้าที่บริหาร NER เพิ่มเป้ายอดขายปีนี้เป็น 4.4 แสนตัน จาก 4.1 แสนตัน เนื่องจากบริษัทมีความสามารถในการผลิตเพิ่มขึ้น สามารถรองรับยอดขายโดยขณะนี้ยอดขายของบริษัทครอบคลุมไปจนถึงไตรมาส 4 และตอบสนองความต้องการของลูกค้าที่มีจำนวนเพิ่มมากขึ้น และในปลายปี 2564 บริษัทมีแผนจะขยายโรงงานเพื่อเพิ่มกำลังการผลิตอีก 50,000 ตัน จาก 460,000 ตัน เป็น 510,000 ตัน โดยจะลงทุนซื้อเครื่องจักรประมาณ 50 ล้านบาท เพื่อรองรับลูกค้าทั้งรายใหม่และรายเก่าที่ต้องการสั่งสินค้าเพิ่มขึ้น
*บอร์ด มาสเตอร์คูล อินเตอร์เนชั่นแนล (KOOL) มีมติให้เพิ่มทุนจดทะเบียนของบริษัทจาก 180,000,000 บาท เป็น 312,500,000 บาท ด้วยการออกหุ้นสามัญจำนวน 530,000,000 หุ้น มูลค่าที่ตราไว้หุ้นละ 0.25 บาท รวม 132,500,000 บาท
*ปิยจิต รักอริยะพงศ์ ประธานเจ้าหน้าที่บริหาร บมจ.เซ็ปเป้ (SAPPE) เปิดตัวเครื่องดื่มเซ็ปเป้ บิวติ ดริ้งค์ กรีน รีแล็กซิ่งคาล์ม (Green Relaxing Calm) กลิ่นเทอร์ปีน และสารสกัดจากลาเวนเดอร์ คาโมไมล์ &amp; แอล-ธีอะนีน ซึ่งทีมงานได้ใช้เวลาและความพยายามในการคิดค้นและพัฒนาสินค้าให้มีกลิ่นและรสชาติที่ใกล้เคียงกับของจริงมากที่สุด หวังเอาใจสายเขียวทั่วประเทศ ราคาขวดละ 20 บาท วางจำหน่ายที่ร้านสะดวกซื้อ 7-11
*SELIC เพิ่มทุน  เอก สุวัฒนพิมพ์ ประธานเจ้าหน้าที่บริหาร บริษัท ซีลิค คอร์พ จำกัด (มหาชน) หรือ SELIC เผยบอร์ด มีมติอนุมัติการจัดสรรและเสนอขายหุ้นสามัญเพิ่มทุน 28,000,000 หุ้นให้แก่บุคคลในวงจำกัด (Private Placement) ที่ราคาเสนอขายหุ้นละ 3 บาทต่อหุ้น โดยจัดสรรให้ 3 ราย ดังนี้ 1. บริษัท สหพัฒนาอินเตอร์โฮลดิ้ง จำกัด (มหาชน) หรือ (SPI) ได้รับจัดสรร 16,666,000 หุ้น คิดเป็น 49,998,000 บาท 2. บริษัท บีเอสซี โซ อิน จำกัด ได้รับจัดสรร 5,667,000 หุ้น คิดเป็น 17,001,000 บาท และ 3. บริษัท บี ที เอ็น สิบสองศูนย์เจ็ด จำกัด ได้รับจัดสรร 5,667,000 หุ้น คิดเป็น 17,001,000 บาท
*พีรพันธ์ จิวะพรทิพย์ กรรมการผู้จัดการ บริษัท สาลี่ คัลเล่อร์ จำกัด (มหาชน) (COLOR) มองแนวโน้มธุรกิจในช่วง 3-5 ปีข้างหน้า โตแกร่ง หลังแตกไลน์ธุรกิจพลังงานทดแทน เสริมแกร่งธุรกิจเดิม โดยเตรียมส่งมอบทุ่นลอยน้ำให้กับลูกค้าภายในไตรมาส 4/64 พร้อมบุกตลาดโซลาร์ รูฟท็อปโรงงานอุตสาหกรรมขนาดเล็ก เพิ่มสัดส่วนรายได้
*ปฐมา พรประภา กรรมการผู้จัดการ บริษัท ฐิติกร จำกัด (มหาชน) หรือ TK เดินหน้าตามกลยุทธ์ทางธุรกิจในการเพิ่มสัดส่วนลูกหนี้ในตลาดต่างประเทศและลูกหนี้ในประเทศเป็น 50:50 ในปี 2565 ควบคู่กับการมองหาโอกาสใหม่ ๆ ในการขยายธุรกิจภายในประเทศ เช่น การลงทุนในธุรกิจใหม่อย่างการดำเนินธุรกิจการเป็นนายหน้าประกันวินาศภัยนิติบุคคล ซึ่งขณะนี้กำลังอยู่ในขั้นตอนการรอรับใบอนุญาตฯ ภายในไตรมาส 3 ของปี 2564 นี้